קובנטרי בילדינג סוסייטי ארנה

**קובנטרי בילדינג סוסייטי ארנה** (באנגלית: **Coventry Building Society Arena**) הוא אצטדיון ברובע ראוליס גרין בעיר קובנטרי באנגליה ובו 32,609 מושבים, וכן אולם תערוכות של 6,000 מ"ר, מלון, מועדון ספורט וקזינו המהווים חלק מן הבניין. הארנה היא מגרשה הביתי של קבוצת הכדורגל קובנטרי סיטי וכן של קבוצת הרוגבי וואספס. בבניין פועל אף מרכז קניות גדול. כשנבנה במקור, בין 2005–2021, שם המתחם היה **ריקו ארנה**, על שם חברת ריקו (Ricoh) היפנית. עם זאת, כשהתקיימו באצטדיון פעילויות במסגרת אולימפיאדת לונדון (2012) וגביע העולם בראגבי של שנת 2015, מפעלים בהם אסור פרסום חסויות, נקרא המבנה ״אצטדיון העיר קובנטרי״.

האצטדיון נחנך באופן רשמי בטקס בהשתתפות שר הספורט הבריטי ב-24 בפברואר 2007, כשנה לאחר שהחלה פעילות סדירה באצטדיון, כולל קיום משחקי עונה שלמה של קבוצת הבית, קובנטרי סיטי.

## היסטוריה ורקע
בשנת 1997 קיבל יושב ראש קבוצת קובנטרי סיטי החלטה להעביר את מגרשה הבייתי של קובנטרי סיטי מאצטדיונה הישן בהייפילד רואד לאצטדיון חדש בעל קיבולת צופים גדולה יותר, דרכי גישה טובות יותר ומתקנים מודרניים. על פי התוכנית היה מבנהו של האצטדיון החדש מוכן לעונת 2000–2001. אולם היתר הבנייה ניתן בשנת 1999 והמועד להשלמת הבנייה נקבע לאוגוסט 2001. בגלל דחיות שונות לא הסתיימה העבודה על האצטדיון אלא ארבע שנים מאוחר יותר.

על פי התכנון המקורי היו באצטדיון 45,000 מושבים ומעליו גג שניתן לפותחו ומשטח דשא שניתן להזיזו כדי לחשוף תחתיו רצפה נוקשה לצורך הכנת האצטדיון לקונצרטים. אולם בחודש מאי 2001 הודחה קובנטרי סיטי מן הפרמייר ליג, לראשונה מזה 34 שנים. כישלון זה גרם למספר מממנים לסגת מכוונות המימון, בה בעת לא הצליחה אנגליה לזכות באירוח משחקי מונדיאל 2006, גורמים אלה גרמו לצמצום ניכר בתוכניות המקוריות של האצטדיון. בשנת 2002 היו התוכניות לאצטדיון של 32,500 מושבים.

ב-6 באוקטובר 2006 התקיים באצטדיון משחק הכדורגל הבינלאומי הראשון בו אירחה נבחרת אנגליה עד גיל 21 את נבחרת גרמניה, בשלב הראשון של אליפות אירופה בכדורגל עד גיל 21. אנגליה ניצחה במשחק 0–1.

במהלך בנייתו ניתנו לאצטדיון שמות שונים בהם: יגואר ארנה, ארנה קובנטרי וארנה 2000. עם סיומו נחתם הסכם חסות עם חברת ריקו היפנית, המתמחה בייצור מצלמות ומכונות צילום, ולפיו נקרא האצטדיון על שם החברה למשך 10 שנים, תמורת 10 מיליון ליש"ט.

מכירת כל הכרטיסים לאצטדיון עבור משחק בודד הייתה לראשונה במאי 2009, במשחק גביע ה-FA של קובנטרי נגד צ'לסי. הכרטיסים כולם נמכרו לאחר שקטע מתוך יציע נסגר כדי להפריד בין אוהדי שתי הקבוצות, דבר שהפחית מהתכולה המקסימלית עבור אותו משחק. ריקו ארנה היה האצטדיון הראשון בבריטניה שבו לא נעשה שימוש בכסף מזומן, לאחר שכל החנויות והברים באצטדיון קיבלו כרטיסי חיוב בלבד. אולם בעונת 2010–2011 שליש מן הקיוסקים והברים באצטדיון קיבלו כסף מזומן.

## אולימפיאדת לונדון 2012
ב-3 ביוני 2010 הוכרז כי ריקו ארנה יהיה אחד מן האצטדיונים המארחים של המשחקים האולימפיים בקיץ 2012. כיוון שחסויות מסחריות אסורות באולימפיאדה, שמו של האצטדיון במהלך המשחקים יהיה "אצטדיון העיר קובנטרי". במסגרת ההכנות לאולימפיאדה נערך באצטדיון משחק העפלה לטורניר האולימפי בין הנבחרות האולימפיות של עומאן וסנגל. סנגל ניצחה 0–2 וזכתה במקום האחרון בטורניר האולימפי לגברים 2012. המשחק האולימפי הראשון, ב-25 ביולי 2012, היה בין נבחרת יפן בכדורגל נשים לנבחרת קנדה בכדורגל נשים בבית ו' של טורניר הנשים. ב-9 באוגוסט 2012, נערך משחק מדליית הארד בטורניר הנשים בין צרפת לקנדה באצטדיון סיטי אוף קובנטרי. קנדה זכתה במדליית הארד בניצחון 0–1 בתוספת הזמן משער של דיאנה מת'סון .

## קישורים חיצוניים

* 

* מידע על האצטדיון 

קטגוריה:אצטדיוני כדורגל באנגליה
קטגוריה:קובנטרי סיטי